JÄRJESTYSSÄÄNNÖT Päivitetty 19.9.2023

Nämä järjestyssäännöt koskevat Tampereen perusopetuksen kaikkia kouluja.

1. Järjestyssääntöjen tarkoitus ja soveltaminen

Järjestyssäännöillä pyritään edistämään sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä. Suomen lainsäädäntö ja nämä järjestyssäännöt velvoittavat kaikkia koulussa työskenteleviä oppilaita kouluaikana. Kouluaikaan sisältyy lukujärjestyksen mukainen koulupäivä, välitunnit, aamu- ja iltapäivätoiminta sekä koulun järjestämät retket ja muut tilaisuudet. Koulualueena pidetään koulurakennuksia ja piha-alueita sekä muita tiloja ja paikkoja, joissa opetusta annetaan.

1. Oppilaan oikeudet ja velvollisuudet

Kaikilla oppilailla on yhdenvertainen ja tasa-arvoinen asema, sivistykselliset perus- ja ihmisoikeudet sekä oikeus turvalliseen oppimisympäristöön. Jokainen koulussa työskentelevä aikuinen sekä oppilas on velvollinen ilmoittamaan havaitsemastaan kiusaamisesta, häirinnästä ja väkivallasta aikuiselle. Jokaisella oppilaalla on velvollisuus osallistua opetukseen, suorittaa tehtävänsä tunnollisesti ja käyttäytyä asiallisesti.

*Lamminpää:*

*Oppilaan huoltaja ilmoittaa oppilaan poissaolosta luokan opettajalle viimeistään poissaolopäivän aamuna. Ollessaan poissa oppilas huolehtii kotitehtävistä mahdollisuuksien mukaan. Ylimääräinen loma anotaan lähtökohtaisesti kaksi viikkoa etukäteen ja tehtävät selvitetään ennen lomaa.*

3. Turvallisuus, viihtyisyys ja opiskelun esteetön sujuminen

3.1 Hyvä käytös

Jokainen ottaa toiset huomioon, käyttää asiallista kieltä ja noudattaa hyviä tapoja sekä antaa muille opiskelurauhan. Oppilastöihin ei saa kopioida tekstiä tai kuvia luvatta lähdettä ilmaisematta. Jokaisen tulee pitää hyvää huolta koulun omaisuudesta ja oppimateriaaleista. Toisen tavaroihin koskeminen ilman asianomaisen henkilön lupaa on kielletty. Aiheutuneesta vahingosta tulee ilmoittaa koulun henkilökunnalle. Aiheuttamansa vahingon oppilas on velvollinen korvaamaan vahingonkorvauslain mukaisesti.

3.2 Oleskelu ja liikkuminen

Välitunnilla oleskellaan välituntialueella ja noudatetaan välituntivalvojan ohjeita. Oppilaan tulee pyytää tarvittaessa apua välituntivalvojalta. Oppitunneille on saavuttava täsmällisesti ja välitunnille on siirryttävä viivyttelemättä. Koulualueelta ei poistuta koulupäivän aikana ilman opettajan lupaa.

*Lamminpää:*

*Koulumatkoilla noudatetaan liikennesääntöjä. Oppilas voi tulla kouluun pyörällä, jos huoltaja katsoo sen olevan turvallista. Pyöräillessä käytetään kypärää, liikkuessa kuljetaan kevyen liikenteen väylällä ja polkupyörä on kunnossa.*

*Välitunneille siirrytään ja sieltä palataan luokalle osoitetusta uloskäynnistä asianmukaisesti pukeutuneena. Koulun käytävillä liikutaan kävellen.*

*Ruokalan taka-alue, pyöräparkki tai autojen parkkipaikka eivät ole välituntialuetta. WC-tilassa toimitaan asiallisesti, eikä se ole oleilua varten. Pihalla varotaan liikkuvia huoltoajoneuvoja.*

*Tarvittavat välineet otetaan heti mukaan, eikä sisätiloihin mennä kesken välitunnin ilman aikuisen lupaa.*

*Välitunneilla pelataan jalkapalloa hiekka-alueilla ja koripalloa asfalttikentällä kenttävuoroja noudattaen. Keinuissa luovutetaan vuoro myös toisille oppilaille, mikäli jonoa keinuille syntyy. Lumipallojen tai kivien heittäminen, jääliukujen tekeminen ja niissä liukuminen tai väkivaltaiset leikit eivät ole sallittuja. Leikeissä voi käyttää luokassa tai välituntilainaamossa olevia välineitä.*

***Väistön aikainen toiminta***

*Väistöbussista myöhästyttäessä oppilas hakeutuu opiskelemaan vanhan puolen rakennukseen erillisen suunnitelman mukaan, eikä sinä kyseisenä päivänä siirry Pyynikin väistötiloihin.*

*Kouluun kuljetaan kahta reittiä; hautausmaan puoleisesta sisäänkäyntiä tai urheilukentän viereistä rakennusaikaista kulkureittiä pitkin.*

*Mikäli pallo tai muu välituntiväline päätyy aidan yli remonttialueelle, sitä ei hae oppilas eikä koulun henkilökunnan edustaja.*

3.3 Siisteys, ympäristö ja vastuu omaisuudesta

Jokainen huolehtii omalta osaltaan ympäristöstä sekä koulun ja koulun pihan siisteydestä. Jokainen huolehtii koulun omaisuudesta ja oppimateriaaleista.

*Lamminpää:*

*Ulkovaatteet ja kengät jätetään niille osoitetuille paikoille. Päähine tai huppu ei ole päässä oppitunnilla. Roskat laitetaan roskikseen ja paperit sekä kartongit lajitellaan.*

*Kunnioitan pihan kasvillisuutta.*

*Kädet pestään aina ennen ruokailua ja ruokalassa toimitaan rauhallisesti ja muita kunnioittaen. Ruokailussa kiinnitetään huomiota hyviin ruokailutapoihin.*

3.4 Turvallisuus

Oppilaan tulee noudattaa koulun järjestys- ja välituntisääntöjä edistääkseen turvallisuutta koulussa. Turvallisuussyistä kulkuvälineet tulee jättää niille varatuille paikoille koulupäivän ajaksi.

*Lamminpää:*

*Pyörät säilytetään pyöräparkissa. Pyöräparkkiin tultaessa tai sieltä poistuttaessa käytetään pyöräparkin porttia. Pihan poikki ei pyöräillä. Koulu ei suosittele rullaluistimien, potku- tai rullalaudan käyttöä kulkuvälineenä kouluun.*

3.5 Tietokoneen ja mobiililaitteiden käyttö

Mobiililaitteita ei saa luvatta käyttää tai pitää esillä oppituntien ja ruokailun aikana. Oppilas pitää huolen siitä, etteivät mobiililaitteet häiritse koulupäivän aikana.

*Lamminpää:*

*Mobiililaitteita ei käytetä ilman lupaa bussisiirtymisten aikana tai välitunneilla. Linjaus käsitelty koulun vanhempainyhdistyksen kokouksessa syyskuussa 2023.*

3.6 Päihteet ja vaaralliset esineet

Tupakkatuotteiden, päihteiden tai muiden huumaavien aineiden hallussapito ja käyttö on kiellettyä. Teräaseita, tulentekovälineitä, laserosoittimia tai muita vaarallisia taikka toisen tai omaisuuden vahingoittamiseen suunniteltuja esineitä ei saa tuoda kouluun.

*Lamminpää:*

*Leluja, rahaa tai makeisia tuodaan kouluun vain opettajan luvalla.*

3.7 Kurinpito

Sääntöjen noudattamatta jättämisestä voi seurata keskustelu oppilaan kanssa, tiedotus huoltajalle, luokasta poistaminen, kasvatuskeskustelu, jälki-istunto, kirjallinen varoitus, opetukseen osallistumisen epääminen, kotitehtävien teettäminen työpäivän jälkeen, siivousvelvoite, kiellettyjen esineiden ja aineiden tarkastaminen sekä haltuunotto tai erottaminen koulusta määräajaksi.

1. Järjestyssääntöjen seuranta ja tarkistaminen

Nämä ovat Tampereen kaupungin perusopetuksen järjestyssäännöt ja astuvat voimaan 1.8.2023. Järjestyssäännöt ohjaavat käyttäytymisen arviointia. Ne ovat nähtävissä koulun kotisivuilla sekä koulun sisätiloissa. Järjestyssäännöt käydään läpi oppilaiden kanssa lukuvuosittain ja niistä tiedotetaan huoltajia. Järjestyssääntöjä tarkistetaan säännöllisesti